B4-0604, 0619, 0638, 0647, 0657 ja 0663/98

Päätöslauselma Intian ja Pakistanin ydinkokeista

Euroopan parlamentti, joka

- ottaa huomioon aikaisemmat ydinsulkua, ydinkokeita sekä Canberran ydinaseista vapaata maailmaa käsittelevän komission työtä koskevat päätöslauselmansa,

- ottaa huomioon ydinsulkusopimuksen ehdot,

- ottaa huomioon sopimuksessa ydinkokeiden täydellisestä kieltämisestä asetetut ehdot,

- ottaa huomioon Euroopan unionin neuvoston, G7-maiden, YK:n turvallisuusneuvoston sekä turvallisuusneuvoston viiden pysyvän jäsenen kokouksen julkilausumat,

A. ottaa huomioon, että ydinsulkusopimuksen allekirjoittajat ovat sitoutuneet tavoitteeseen poistaa kaikki ydinaseet,

B. ottaa huomioon, että viime vuosikymmeninä kaksi suurinta ydinasevaltaa on supistanut ydinkärkiensä määrää ja aikoo jatkaa niiden vähentämistä kahdenvälisten sopimusten avulla,

C. ottaa huomioon, että nämä vähentämiset eivät vielä viittaa näiden aseiden täydelliseen ja nopeaan poistamiseen,

D. panee hyvin huolestuneena merkille, että Intia teki viisi ydinkoetta 11. - 13. toukokuuta 1998,

E. panee hyvin huolestuneena merkille, että Pakistan teki kuusi ydinkoetta 28. - 30. toukokuuta 1998,

F. ottaa huomioon, että YK:n turvallisuusneuvosto tuomitsi 6. kesäkuuta 1998 yksimielisesti nämä kokeet ja vaati molempia maita pidättäytymään lisäkokeista sekä allekirjoittamaan sopimuksen ydinkokeiden täydellisestä kieltämisestä sekä ydinsulkusopimuksen,

G. panee merkille, että nämä kokeet ovat lisänneet huomattavasti näiden kahden maan välistä jännitettä ja ne ovat ylimääräinen uhka koko mantereen rauhalle ja turvallisuudelle; toteaa, että tämä tilanne saattaa pahentua entisestään, jos molemmat maat jatkavat ydinaseistamistaan,

H. panee merkille, että monet maat, mukaan lukien jotkut EU:n jäsenvaltiot, Yhdysvallat ja Japani, ovat päättäneet määrätä pakotteita molemmille maille vastauksena näihin ydinkokeisiin,

I. panee merkille, että molemmat maat käyttävät jo suhteettoman suuren osan sekä BKT:stään että talousarviostaan sotilasmenoihin ja armeijaan sekä ydinasetutkimukseen ja -kehitykseen,

J. ottaa huomioon, että ydinkokeet todennäköisesti tuhoavat sekä Pakistanin että Intian talouden, kun ajatellaan ydinkokeiden vaikutusta ulkomaisiin lainoihin ja sijoituksiin, jotka puolestaan vaikuttavat väestön jo nyt alhaisiin sosiaalisiin oloihin,

K. korostaa, että alueen ja koko maailman vakauden ja turvallisuuden lujittamiseksi Intian ja Pakistanin on välttämätöntä liittyä ydinsulkusopimukseen muuttamatta mitään tässä sopimuksessa, ja toisaalta niiden on liityttävä välittömästi ja ehdoitta sopimukseen ydinkokeiden täydellisestä kieltämisestä, mikä edistää myös sopimuksen voimaantuloa,

L. panee merkille kansainvälisen tuomioistuimen yksimielisen johtopäätöksen siitä, että on olemassa velvollisuus jatkaa hyvässä uskossa ydinaseriisunnasta käytäviä neuvotteluja ja saattaa nämä ydinaseriisuntaan, sen kaikki näkökohdat huomioon ottaen ja tiukan kansainvälisen valvonnan alaisuudessa, johtavat neuvottelut päätökseen;

1. Tuomitsee äskettäiset Intiassa ja sen jälkeen Pakistanissa toukokuussa 1998 tehdyt ydinkokeet ja ilmaisee syvän huolensa vaarasta, jonka nämä kokeet aiheuttavat tämän alueen ja koko maailman rauhalle, turvallisuudelle ja vakaudelle; on edelleen vakuuttunut siitä, että ydinsulkusopimus ja sopimus ydinkokeiden täydellisestä kieltämisestä ovat maailmanlaajuisen ydinsulkujärjestelmän kulmakiviä ja olennainen perusta, jonka avulla voidaan edetä kohti ydinaseriisuntaa;

2. Kehottaa Intian ja Pakistanin hallituksia pidättäytymään uusista ydinkokeista, liittymään ydinsulkusopimukseen tekemättä sopimukseen mitään muutoksia sekä liittymään sopimukseen ydinkokeiden täydellisestä kieltämisestä välittömästi ja ehdoitta;

3. Kehottaa Intian ja Pakistanin hallituksia antamaan välittömästi sitoumuksen, että ne eivät kerää eivätkä käytä ydinaseita ja -laitteita ja että ne lopettavat ydinkärkien kantamiseen kykenevien ballististen ohjusten kehittämisen;

4. Kehottaa Intian ja Pakistanin hallituksia aloittamaan välittömästi neuvottelut, jotta ne voivat

lieventää alueella vallitsevaa jännitystä sekä luoda kehykset sovintoa ja yhteistyötä varten ja siten edistää rauhaa, turvallisuutta ja vakautta Etelä-Aasiassa ja koko mantereella; kehottaa neuvostoa ja jäsenvaltioita tukemaan Intian ja Pakistanin hallituksia silloin, kun se on tarpeen ja mahdollista, tällä tiellä kohti sovintoa ja yhteistyötä sekä mahdollisesti rahoittamaan alueellisen turvallisuutta ja luottamusta rakentavia toimia käsittelevän konferenssin tai osallistumaan sellaisen rahoitukseen;

5. Kehottaa neuvostoa ja jäsenvaltioita estämään sellaisten laitteiden, tarvikkeiden ja/tai teknologian viennin, joka voisi jollakin tavoin tukea Intian tai Pakistanin ydinaseiden tai ballististen, ydinaseita kantamaan kykenevien ohjusten kehittämisohjelmia;

6. Kehottaa niitä jäsenvaltioita, jotka eivät vielä ole ratifioineet sopimusta ydinkokeiden täydellisestä kieltämisestä, tekemään sen välittömästi helpottaakseen sopimuksen mahdollisimman nopeaa voimaantuloa;

7. Kehottaa viittä ydinasevaltiota tulkitsemaan sopimusvelvoitteensa siten, että niiden on kiireellisesti sitouduttava ydinaseiden täydelliseen poistamiseen;

8. Pyytää neuvostoa ja komissiota tutkimaan keinoja, joilla voidaan edistää kehitystä kohti ydinaseiden vähittäistä poistamista, ja kehottaa neuvostoa antamaan edistyksestä säännöllisen selvityksen parlamentille;

9. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja YK:n turvallisuusneuvostolle sekä Intian ja Pakistanin hallitukselle ja parlamentille.